कान्ति लोकपथ डेढ महिना बन्द हुने
कान्तिलोकपथ सडक खण्डको मर्मत–सम्भार गर्न चैत १ देखि डेढ महिना बन्द हुने भएको छ । हेटौंडा–काठमाडौं ओहोरदोहोर हुने उक्त सडकका केही भागमा ढलानसहित मर्मत गरिने भएकाले बिहान १० बजेदेखि बेलुका ५ बजेसम्म डेढ महिना सडक बन्द गर्न लागिको कान्तिलोकपथ सडक आयोजनाले जनाएको छ ।
हेटौंडा — कान्तिलोकपथ सडक खण्डको मर्मत–सम्भार गर्न चैत १ देखि डेढ महिना बन्द हुने भएको छ । हेटौंडा–काठमाडौं ओहोरदोहोर हुने उक्त सडकका केही भागमा ढलानसहित मर्मत गरिने भएकाले बिहान १० बजेदेखि बेलुका ५ बजेसम्म डेढ महिना सडक बन्द गर्न लागिको कान्तिलोकपथ सडक आयोजनाले जनाएको छ ।ललितपुरका प्रमुख जिल्ला अधिकारी तुलसीबहादुर श्रेष्ठको अध्यक्षतामा गएको फागुन १६ मा बसेको बैठकले काल्चे खण्डमा पर्ने चेनेज कटिङसहितको निर्माण गर्न बिहान १० बजेदेखि बेलुकी ५ बजेसम्म सवारी आवत–जावतमा रोक लगाउने निर्णय गरेको हो । मकवानपुरको सिमात क्षेत्र र ललितपुरको काल्चे–बगुवा र छपेलीदेखि तीनपानेसम्म कटिङ गर्ने, सडकलाई चौडा पार्ने र केही स्थानमा ढलानसमेत गर्नका लागि सवारी आउजाउ गर्न डेढ महिना बन्द गरिएको हो । कान्तिलोकपथको मकवानपुरको सिमात क्षेत्र र ठिगनदेखि बगुवासम्मको सडक साँघुरो र जोखिमयुक्त छ ।ललितपुरको बगुवादेखि काल्चेसम्म र छपेलीदेखि तीनपानेसम्मको सडकको अवस्था झन् डरलाग्दो छ । माथिवाट कुनै पनि बेला पहिरो र ढुंगा खस्ने जोखिम छ भने अर्कोतिर एउटा सवारी साधनबाहेक आउजाउ गर्ने बाटो नभएको कान्तिलोकपथ सडक आयोजनाका प्रमुख सुमन योगेशले बताए । ‘सवारी साधन आउजाउ बन्द नगरी सडकमा काम गर्न सकिंदैन,’ उनले भने, ‘त्यसैले उक्त सडक खण्डको मर्मत सम्भार, चौडा र ढलान गर्नका लागि चैत १ देखि वैशाख १५ सम्म सवारी साधन आउजाउमा रोक लगाइएको हो ।’यो खण्डको करिब १ दशमलव ५ किलोमिटर साँघुरो ठाउँमा सडक चौडा गर्न लागिएको हो । सडकमाथिका कडा चट्टान कटिङ गरिने छ भने मकवानपुरको सिमात क्षेत्रमा ढलान गरिनेछ । ‘यसका लागि अहिले ४५ दिन लाग्छ भन्ने हाम्रो अनुमान हो,’ आयोजनाका प्रमुख योगेशले भने । वि.सं. २०१३ मा शिलान्यास गरिएको काठमाडौंलाई हेटौंडासँग जोड्ने सडक मार्गको करिब पाँच किलोमिटर भाग अझै कालोपत्र गर्न बाँकी छ । मकवानपुरतर्फ ३ किलोमिटर र ललितपुरतर्फ २ किलोमिटर कालोपत्र गर्न बाँकी रहेको आयोजनाले जनाएको छ । सरकारले लामो समयदेखि यो सडकको निर्माण कार्यलाई प्राथमिकतामा नराख्दा उक्त लोकपथ ६७ वर्षदेखि निर्माणाधीन अवस्थामै छ ।कान्ति लोकमार्ग हेटौंडाको बुद्धचोकदेखि ललितपुरको सातदोबाटोसम्मको लम्बाइ ९२ किलोमिटर छ । यसमध्ये बुद्धचोकदेखि–टीकाभैरवसम्म ७९ किमि सडक आयोजनाले निर्माण गर्ने हो । बाँकी खण्ड निर्माणको जिम्मा सडक डिभिजन कार्यालय ललितपुरको हो ।टीकाभैरवदेखि चापागाउँ बसपार्कसम्म डिभिजन कार्यालयले चौडा पार्ने काम पूरा गरेको भए पनि स्थानीयको संरचना अवरोधका कारण ठेचो सुनाकोठीको भाग चौडा हुन नसकेपछि २०७६ सालमा सरकारले निर्णय गरेर सडकको खण्ड टीकाभैरवबाट छम्पी भैसेपाटी हुँदै नख्खुसम्म तय गरेको थियो । भैंसेपाटीसम्म सडक चौडा भएपछि छम्पी टीकाभैरव खण्डमा भने चौडा हुन बाँकी नै रहेको छ ।यो सडक बनाउन थालेको आफू जन्मनुभन्दा पहिले भएको मकवानपुर ठिंगनका ६१ वर्षीय जगबहादुर मोक्तानले बताए । ‘अब त म पनि मर्ने बेला भइसक्यो, अहिलेसम्म यो सडक पूरा हुन सकेको छैन,’ उनले भने, ‘सबैतिर यस्तै त होला नि हाम्रो देशको काम !’सडकबारे बाबुबाजेले कथा भनेको उनले अझै सम्झिरहेका छन् । ‘यही सडक भएर राजा महेन्द्रको ‘सवारी’ चलेको सुनेको थिएँ,’ उनले भने, ‘२०१३ सालमा सुरु गरिएको यस सडकको ट्र्याक खोल्ने काम २०१६ सालमा सकिएको थियो रे !’ त्यसपछि महेन्द्र आफैं गाडी चलाएर सडक हेर्न आएको आफूले सुनेको मोक्तानले बताए । कान्ति लोकपथ आयोजनाका अनुसार यस सडकलाई हेटौंडा–काठमाडौं जोड्ने वैकल्पिक लोकमार्गका रुपमा विकास गर्न २०५९ सालमा कोरिया सरकारको सहयोगमा विस्तृत परियोजना प्रतिवेदन (डीपीआर) तयार गरिएको थियो । तर काठमाडौंलाई तराई जोड्ने फास्ट ट्र्याक र काठमाडौं–हेटौंडा सुरुङ मार्गको अवधारणा आएपछि यो सडक प्राथमिकतामा नपरेको योजनाको पछिल्लो समीक्षा प्रतिवेदनमा उल्लेख छ ।यो सडकलाई दुई लेनको बनाउन २०६५/६६ देखि छुट्टै योजना बनाइएको हो । त्यसपछि हरेक वर्ष ५/५ करोड रुपैयाँ विनियोजन भइरहेको आयोजना प्रतिवेदनमा उल्लेख छ । उक्त बजेटबाट पर्खाल लगाउने, मोड सुधार गर्ने, टीकाभैरवदेखि तीनपानेसम्मको १० किलोमिटर सडक चौडा गर्ने काम भएको पनि उल्लेख छ ।